Brýnt er að tryggja að skólakerfið á Íslandi sé í stakk búið til að taka vel á móti börnum úr ólíkum menningarheimum og bjóði upp á námsefni við hæfi. Þetta segir Magnús Þór Jónsson, formaður Kennarasambands Íslands. Fjöldi grunnskólabarna af annarri kynslóð innflytjenda á Íslandi hefur ellefufaldast á síðustu fimmtán árum, samkvæmt nýrri samantekt Hagstofu Íslands. Þeim fjölgaði úr 230 árið 2006 í rúmlega 2.600 árið 2021 og eru nú 5,6 prósent grunnskólabarna.